NYT: H σύνοδος των Βρυξελλών "παυσίπονο" για την Ευρωζώνη
πως ο αμερικανικός τύπος εκτίμησε το αποτέλεσμα της συνόδου κορυφής
Με άρθρα, αναλύσεις και σχόλια καλύπτει ο αμερικανικός τύπος το αποτέλεσμα και τις συνέπειες της τελευταίας συνόδου κορυφής της Ευρωπαϊκής Ένωσης που κατέληξε σε αρχική, τουλάχιστον, συμφωνία για αναδιάρθρωση των κανόνων που διέπουν την Ευρωζώνη. Με τίτλο «Χρόνιος πόνος για το Ευρώ» η πρωτοσέλιδη ανάλυση των New York Times αναφέρει ότι το «κοινό νόμισμα εξασφαλίζεται για την ώρα, αλλά τα νέα τέστ θα έρθουν σύντομα». Το άρθρο επισημαίνει ότι η δημοσιονομική πειθαρχία του νέου Γαλλο-Γερμανικού σχεδίου θα προσθέσει νέα μέτρα λιτότητας που δεν προάγουν καθόλου την ανάπτυξη και σημειώνει ότι «το θέμα τώρα είναι πώς να προωθηθεί η ανάπτυξη και η ανταγωνιστικότητα στις φτωχότερες χώρες της περιφέρειας της Ευρωζώνης». Οι Τάιμς της Νέας Υόρκης παραθέτουν επ’ αυτού την άποψη του πρώην Υπουργού Εξωτερικών της Γερμανίας, Γιόσκα Φίσερ, ο οποίος δηλώνει πως «χρειάζεται πειθαρχία στα πλαίσια της στρατηγικής σταθεροποίησης, αλλά χρειάζεται και πολύ δυνατότερη στρατηγική ανάπτυξης για τις νότιες χώρες» συμπεριλαμβανομένης και της Ιταλίας. Ο αναλυτής Ζαν Πισανί-Φέρρυ καταλήγει λέγοντας ότι «η συμφωνία των Βρυξελλών είναι σαν ένα χάπι για το πόνο. Σε κάνει να αισθάνεσαι καλύτερα, αλλά δεν στοχεύει την νόσο απ’ την οποία πάσχεις». Παράλληλα, σχόλιο της εφημερίδας USA TODAY με τίτλο «Ανεξάρτητα από το αν μας αρέσει ή όχι το οικονομικό μέλλον των ΗΠΑ παραμένει συνδεδεμένο με την Ευρώπη» επισημαίνει ότι η τελευταία σύνοδος των Βρυξελλών δεν έκανε τίποτα για την επίλυση της άμεσης κρίσης σε χώρες όπως η Ελλάδα. Η εφημερίδα παρομοιάζει το αποτέλεσμα της συνόδου με «την υιοθέτηση νέου κώδικα πυρασφάλειας για την κατάσβεση πυρκαγιάς σε φλεγόμενο κτήριο». Το σχόλιο της USA TODAY δίνει έμφαση στο γεγονός ότι σε μια παγκοσμιοποιημένη οικονομία, το οικονομικό μέλλον των ΗΠΑ «θα βρίσκεται κατά μεγάλο μέρος» εκτός του ελέγχου της χώρας. Παραλληλίζοντας τις εξελίξεις στις δύο πλευρές του Ατλαντικού η εφημερίδα αναφέρει ότι οι ευρωπαίοι «εγκαταλείπουν την αυτονομία τους σε οικονομικά θέματα στο όνομα της διάσωσης του κοινού τους νομίσματος και την διατήρηση της ανταγωνιστικότητας τους και εδώ στις ΗΠΑ οι αμερικανοί βρίσκονται στη δύσκολη θέση να ελπίζουν ότι οι Ευρωπαίοι θα κάνουν αυτό που πρέπει». Τέλος στην διαδικτυακή του έκδοση το περιοδικό Forbes αναφέρεται στα ανεβοκατεβάσματα του χρηματιστηρίου στις ΗΠΑ, συνεπεία των εξελίξεων στην Ευρώπη. «Οι επενδυτές περίμεναν με ανυπομονησία τα αποτελέσματα της συνόδου κορυφής την περασμένη εβδομάδα» με αποτέλεσμα να καταγραφούν χρηματιστηριακά κέρδη, τα οποία όμως υποχώρησαν απότομα τη Δευτέρα, σημειώνει ο σχολιαστής του Forbes. Αναφερόμενο σε αναλυτές το περιοδικό προβλέπει ξεκάθαρη ύφεση της οικονομίας στην Ευρωζώνη το 2012 και σκαμπανεβάσματα των τιμών των μετοχών. Υπάρχουν βέβαια και κάποιοι αναλυτές που, σύμφωνα με το περιοδικό, προβλέπουν ξεκάθαρο «ράλι» των αμερικανικών μετοχών την χρονιά που έρχεται.